Birazdan qaleni hazarlar zapt etip, X—XII asırlarda o, kene bizanslarnıñ eline keçti. XIII asrında Sudaq Venedik müstemlekesiniñ merkezi oldı, amma cenevizler yavaş-yavaş raqiplerini Qırımdan sıqıştırıp çıqardılar. 1365 senesi olar Sudaqnı, ondan soñ bütün cenübiy yalı boyunı da basıp aldılar. Sudaq qalesiniñ künlerimizge kelgen çoqusı inşaatlar, Ceneviz devrine ait olğanı sebebinden oña Ceneviz Qalesi deyler.